**SUOMEN KULTTUURIPERINTÖKASVATUKSEN SEURAN LAUSUNTO LUKIOKOULUTUKSEN VALTAKUNNALLISIIN TAVOITTEISIIN JA TUNTIJAKOON**

**ESITYKSEN PAINOPISTEALUEET JA NIIDEN TÄYDENTÄMINEN**

Esityksessä lukiokoulutuksen valtakunnallisiksi tavoitteiksi ja tuntijaoksi painotetaan yleissivistyksen vahvistamista, tulevaisuuden oppimistaitoja, integroivaa ja kokonaisuuksien hallintaa vahvistavaa opetusta sekä yhteisöllisemmän ja osallistavamman toimintakulttuurin kehittämistä. Nämä tärkeät painoalueet tarvitsevat toteutuakseen kulttuuriperintötietouden ja kulttuuristen taitojen sisällyttämistä lukiokoulutuksen kehittämiseen.

**Yleissivistyksen vahvistaminen**:

Kulttuuriperintöön liittyvä paikallinen, kansallinen ja globaali osaaminen on välttämätön perusta laaja-alaiselle yleissivistykselle ja ihmisten väliselle kommunikaatiolle. Kulttuuriperintöön liittyvä osaaminen on osa kansalaistaitoja. Kulttuurisella yleissivistyksellä taataan myös valmiudet suoriutua jatko-opinnosta – kyvykkyys kulttuurin lukutaitoon on olennainen osa kaikkia akateemisia opintoja. Kulttuurisia taitoja tarvitaan työelämään sijoittumisessa. Kyky lukea kulttuurisia viestejä, tulkita ympäristöä ja arvostaa eri kulttuureiden piirteitä vaatii opetuksen suuntaamista ko. aiheisiin. Kulttuuriperintötietous tarjoaa mahdollisuuden kokea itsensä osana historiallista jatkumoa sekä tarjoaa osaamista sukupolvien väliseen kohtaamiseen. Aikanäkemyksen huomioiminen kaikessa opetuksessa luo opiskelijalle näkemyksen syy-seuraussuhteista. Jos ymmärrys ja tieto menneisyydestä puuttuu, on vaikea hahmottaa tulevaisuutta.

**🡪 Suomen Kulttuuriperintökasvatuksen seura esittää seuraavaa lisäystä lukiokoulutuksen valtakunnallisiin tavoitteisiin: Lukiokoulutuksella tuetaan opiskelijan kulttuurisen sivistyksen ja kulttuuriperintötietouden kehittymistä.**

**Tulevaisuuden oppimistaidot**:

Esityksessä on eritelty ansiokkaasti tulevaisuuden oppimistaitoja. Taitojen esittelystä puuttuvat kuitenkin kulttuuriin liittyvät taidot, esimerkiksi kulttuurin lukutaito. Kulttuurin lukutaidolla tarkoitetaan ymmärryksen syntymistä kulttuurin merkityksestä ja moninaisuudesta eli kyvykkyyttä lukea ympäristön kulttuurisia viestejä ja havaita kulttuurisia arvoja sekä toimia ympäröivässä kulttuurissa ja kykyä välittää, muokata ja luoda kulttuuria. Kulttuurien-välisen viestinnän asiantuntijan, professori Liisa Salo-Leen[[1]](#endnote-1) mukaan kulttuurin lukutaitoa tarvitsevat kaikki ja se on globaalissa ja monikulttuurisessa maailmassa selviytymisen kannalta yhtä ratkaisevaa kuin luku- ja kirjoitustaito. Salo-Lee näkee kulttuurisen lukutaidon kartuttavan kulttuurista pääomaa, joskin oman kulttuurin tiedostaminen ja ymmärtäminen on yksi kulttuurisen lukutaidon kehittämisen suurimpia haasteita.

Kulttuurien moninaisuuteen liittyviä taitoja ovat kyky ja halu ymmärtää kulttuureiden erityispiirteitä ja edistää monikulttuurista kanssakäymistä eli kulttuurisensitiivisyys sekä dialogi- ja yhteistyötaidot globaalissa, monikulttuurisessa maailmassa. Tutkija Tuukka Tomperi[[2]](#endnote-2) nostaa monikulttuurisuuskasvatuksen ensimmäiseksi tehtäväksi toisten kulttuurien kohtaamiseen sijaan oman historian ja yhteiskunnan ymmärtämisen. Tomperin mielestä erityisen tärkeää on purkaa muun muassa yksinkertaistetut historiankuvat, me vs. muut –ajattelumallit sekä kuvitelmat yhtenäiskulttuurista.

**🡪 Suomen Kulttuuriperintökasvatuksen seura esittää seuraavaa lisäystä lukiokoulutuksen valtakunnallisiin tavoitteisiin: Tulevaisuuden oppimistaitoja ovat kulttuurin lukutaito sekä kulttuurien moninaisuuteen liittyvät taidot.**

**Integroiva ja kokonaisuuksien hallintaa vahvista opetus**:

Kulttuuri- ja kulttuuriperintöopetuksen piiriin kuuluvat sisällöt ovat laaja-alaisia. Taideaineiden ohella oppilaille suunnattuja kulttuurisisältöjä tarjoavat esimerkiksi museot ja muut kulttuurilaitokset, arkistot ja perinnetilat. Nämä tarjoavat oppimisympäristöjä useille oppiaineille. Näin ollen kulttuuri- tai kulttuuriperintöopetus ei ole vain yhden oppiaineen tehtävä vaan se voi toteuttaa eheyttävää teemaopetusta ja tiedon soveltamista. Esimerkiksi historiaan tutustuessa oppija saa kokemuksen itsestään osana kulttuurista jatkumoa, äidinkielessä tutustutaan kulttuurin aineettomaan puoleen, ympäristö- ja luonnontiedossa kulttuuriympäristöihin, uskonnossa ja elämänkatsomustiedossa eri uskontojen perinteisiin, musiikissa musiikkiperinteeseen ja -kulttuuriin. Lisäksi esimerkiksi suomalainen ruokaperinne sekä ruokakulttuuri ja kansallinen juhlaperinne sekä siihen luontevasti linkittyvä monikulttuurinen juhlaperinne ovat keskeisiä arjen kohokohtia elämässä. Tapakulttuuri tunteminen sekä kyvykkyys eri traditioiden kohtaamiseen arjessa ovat opetusta eheyttäviä kulttuurisia taitoja.

**🡪 Suomen Kulttuuriperintökasvatuksen seura esittää seuraavaa lisäystä lukiokoulutuksen valtakunnallisiin tavoitteisiin: Lukiokoulutuksella kartutetaan opiskelijoiden tarvitsemaa kulttuurista pääomaa sekä tuetaan heidän kulttuuri-identiteettinsä kehittymistä. Kulttuuriperintötietous nähdään oppimistavoitteena.**

**Lukion yhteisöllisempi ja osallistavampi toimintakulttuuri**:

Kulttuuriperintöopetus kiinnittää huomion historian ohella paikallisuuteen. Paikallisympäristö luo puitteet osallisuuteen kasvamiselle. Lukiossa yhteisöllisyyttä ja osallisuutta luodaan esimerkiksi oman paikalliskulttuurin kautta. Lukio voi antaa opiskelijalla ”juuret”, paikan ja asiat joihin kiinnittyä. Tämä kiinnittyminen ei kuitenkaan voi tapahtua, jos opiskelija ei koe osallisuutta ympäröivästä kulttuurista. Kulttuuriperintöopetus osallistaa, ei marginalisoi esim. vähemmistökulttuureja.

Tietoisuus omasta kulttuuriperinnöstä auttaa lasta ja nuorta ymmärtämään oman paikkansa osana historiallista jatkumoa. Tunne osallisuudesta ympäröivään kulttuuriin luo halun vaikuttaa yhteiskunnassa. Vahva identiteetti tukee kulttuurisen jatkuvuuden ymmärrystä ja halua kehittää kulttuuriperintöä. Kulttuuriperinnön välittäminen on osa koulun yleissivistävää perustehtävää. Tavoitteena on oman kulttuuriperinnön arvostus ja sen näkeminen osana eurooppalaista kulttuuria. Samalla tuetaan kulttuurien moninaisuuden kunnioitusta sekä luodaan kestävä pohja yhteiskuntarauhan säilymiselle ja kulttuurien väliselle vuorovaikutukselle.

**🡪 Suomen Kulttuuriperintökasvatuksen seura esittää seuraavaa lisäystä lukiokoulutuksen valtakunnallisiin tavoitteisiin: Esityksen tulisi tukea kulttuurisesti kestävän yhteiskunnan rakentumista. Kulttuurisesti kestävässä yhteiskunnassa huomioidaan mm. paikallinen kulttuuri, kulttuurienvälinen vuoropuhelu, kulttuurinen monimuotoisuus sekä kulttuuriperinnön säilyttäminen ja välittäminen.**

**PERUSTELUT TÄYDENNYKSILLE: ESITYKSEN HUOMIOIMAT HALLITUSOHJELMAN TAVOITTEET, TUTKIMUKSET JA KEHITYSSUUNNAT**

Suomen Kulttuuriperintökasvatuksen seuran näkemys lukiokoulutuksen valtakunnallisiin tavoitteisiin ja tuntijakoon perustuu alla oleviin sitoumuksiin, jotka työryhmän tuli ottaa huomioon esityksen valmistelussa:

**Esityksessä tulisi näkyä entistä selvemmin seuraavat hallitusohjelman tavoitteet:**

* Hallitusohjelmalla pyritään edistämään kestävä kehitystä. Kulttuurisesti kestävä kehitys, yksi kestävän kehityksen näkökulmista, huomioi kulttuuriperinnön merkityksen. Kulttuuriperinnön vaaliminen mainitaan kestävän kehityksen ohjelmassa yhdeksi kestävän kehityksen kulmakiveksi. Kulttuuriympäristö, tavat ja perinteet ovat osa kestävää kehitystä oppilaitosten kestävän kehityksen kriteereissä ja sertifioinnissa (OKKA-säätiö, 2009). Kestävää kehitystä edistävän kasvatuksen ja koulutuksen strategiassa (2006) esitetään, että kestävää kehitystä edistävän kasvatuksen ja koulutuksen päämääränä on lisätä ymmärrystä omasta kulttuuriperinnöstä, erilaisista kulttuureista, ihmisryhmien välisen luottamuksen edellytyksistä ja oikeudenmukaisuudesta sekä kehittää valmiuksia kulttuurien väliseen ja kansainväliseen vuorovaikutukseen. Kansallinen kestävän kehityksen strategia (2006) puolestaan painottaa, että kestävässä yhteiskunnassa ihmisillä on mahdollisuus vaikuttaa omaan kulttuuriseen, aineelliseen ja aineettomaan ympäristöönsä ja olla mukana rakentamassa sitä. Strategian mukaan Suomen omasta kulttuurisesta ominaislaadusta on pidettävä huolta. Yhteisötasolla vahva kansallinen perintö ja muiden kulttuurien tuntemus lisäävät vakautta ja suvaitsevaisuutta. Kulttuurisen monimuotoisuuden säilymistä Suomen alueiden sisällä tulee edistää ja ottaa huomioon kulttuurinen näkökulma kaikessa päätöksenteossa.
* Hallitusohjelma huomioi erityisesti osallisuuden ja syrjäytymisen ehkäisemisen. Kulttuuriperinnön osa-alueiden hyödyntäminen oppimisympäristönä edistää koulun ja ympäröivän yhteiskunnan välistä vuoropuhelua.
* Hallitusohjelma korostaa samanarvoisuutta ja monikulttuurisuutta. Hallituksen näkemyksen mukaan kulttuurilla on keskeinen asema yhteiskuntaa rakennettaessa. Erikseen nostetaan esiin kulttuurin merkitys maahanmuuttajien integroitumisessa suomalaiseen yhteiskuntaan. Globaalin toiminnan saralla Suomen sanotaan tukevan mahdollisimman laajaa vuoropuhelua yli kulttuuristen rajojen. Lukion on edistettävä yhteiskunnallista oikeudenmukaisuutta ja suvaitsevaisuutta. Oman taustan tuntemus avaa portin aitoon ja tasavertaiseen kanssakäymiseen. Kulttuuriperintöopetus tukee myös vuoropuhelua eri kulttuureiden välillä ja edistää näin moninaisuuden ymmärrystä.

**Esityksessä tulisi huomioida seuraavat tutkimus- ja arviointitiedot sekä kehityssuunnat:**

* Oman haasteensa lukiokoulutuksen kehittämiselle luovat oppimistulokset ja yhteiskunnallinen tilanne. Tuore tutkimus historian ja yhteiskuntaopin oppimistuloksista (Opetushallitus, 2012) kertoo historian taitojen olevan kiitettävällä tasolla vain harvoilla. Oppilaat selviytyivät pääosin vain välttävästi esim. syy-seuraussuhteiden muodostamisesta ja omien perusteltujen käsitysten esittämisestä historiallisista tapahtumista. Myös yhteiskunnallinen tilanne tulee huomioida opetusta järjestettäessä: suomalaisnuorten rasistiset asenteet (Souto, 2011) sekä suomessa syntyneiden maahanmuuttajataustaisten lasten näkemys itsestä suomalaisuuden vastakohtana (Heinonen, 2010) eivät tue ilmiöinä kestävän tulevaisuuden rakentamista. Kriittinen kulttuuriperintökasvatus torjuu yhteiskunnalle haitallista nationalismia sekä ohjaa opiskelijaa näkemään oman kulttuurinsa positiivisena voimavarana. Näin oppija sitoutuu ympäröivään yhteiskuntaan ja haluaa vaikutta sen osana, positiivisena muutosvoimana.

**Esityksessä tulisi huomioida seuraavat kulttuuriperintöön liittyvät lait, sopimukset ja strategiat:**

* Perustuslain mukaan vastuu kulttuuriperinnöstä kuuluu kaikille (1999/731, 20§). Aineeton ja aineellinen kulttuuriperintö muodostavan perinnön, joka on syntynyt arvovalintojen kautta. Kulttuuriperintökasvatuksen avulla opimme tekemään aktiivisia valintoja jonkin säilyttämiseksi, säilyttämättä jättämiseksi ja toisaalta myös muokkaamiseksi vastaamaan nykyajan tarpeita ja arvoja. Nämä arvot heijastuvat kansalliseen ja eurooppalaiseen identiteettiimme ja antavat mahdollisuuden dialogisesti tulkita ja lähestyä muita kulttuureita. Myös vaikeaan kulttuuriperintöön tutustuminen on tärkeää – kritiikittömän säilyttämisen tai tuhoamisen sijaan kulttuuriperintöopetuksella tavoitellaan kykyä kulttuurin lukutaitoon, jonka myötä kykenemme osallistumaan ja vaikuttamaan ympäristöömme.
* Perustuslain ohella myös muu lainsäädäntö[[3]](#endnote-3), sopimukset, suositukset[[4]](#endnote-4) ja strategiat[[5]](#endnote-5) huomioivat kulttuuriperinnön arvon merkityksen. EU määrittelee kulttuuriperintötietouden yhdeksi elinikäisen oppimisen avaintaidoksi (2006/962/EY). Suomea sitovat Yleissopimus maailman kulttuuri- ja luonnonperinnön suojelemiseksi (Unesco 1972) ja Yleissopimus kulttuuri-ilmaisujen moninaisuuden suojelemisesta ja edistämisestä (YK 2005). Lainsäädännön ja sopimusten velvoitteet sekä suositusten ja strategioiden ohjaavuus eivät toteudu aidosti tuloksellisella tavalla ilman opetus- ja kasvatustyötä.
* Euroopan Neuvosto näkee oikeuden kulttuuriperintöön osana ihmisoikeuksia[[6]](#endnote-6). Kulttuuriperintöopetus tukee opiskelijan perusoikeutta omaan kieleen ja kulttuuriin eli eheään kulttuuri-identiteettiin ja omanarvontuntoon.

**Esityksessä tulisi huomioida paremmin Lukiolain 2 § edellyttämät tavoitteet:** -

* Lukiolain mukaan ”Lukiokoulutuksen tavoitteena on tukea opiskelijoiden kasvamista hyviksi, tasapainoisiksi ja sivistyneiksi ihmisiksi ja yhteiskunnan jäseniksi sekä antaa opiskelijoille jatko-opintojen, työelämän, harrastusten sekä persoonallisuuden monipuolisen kehittämisen kannalta tarpeellisia tietoja ja taitoja.” Kulttuuriperintöopetus kasvattaa opiskelijan osallisuuden tunteeseen omasta kulttuurista sekä ohjaa opiskelijaa kulttuurien väliseen vuoropuheluun. Kulttuuriperintötietous on osa monipuolista ja syvää yleissivistystä ja sillä tuetaan kulttuuri-identiteetin tasapainoista kehittymistä.
* Nykyiset lukiokoulutuksen valtakunnalliset tavoitteet huomioivat selkeästi kulttuuristen taitojen ja kulttuuri-identiteetin merkityksen. Tavoitteena on mm. että opiskelija oppii arvostamaan luonnon ja kulttuurien moninaisuutta ja hänen kulttuuri-identiteettiään ja kulttuurien tuntemustaan syvennetään. Asetusehdotuksesta sen sijaan puuttuvat ko. näkökulmat.

Suomen Kulttuuriperintökasvatuksen seura on huolissaan kulttuuriin ja kulttuuriperintöön liittyvien perusoikeuksien ja sivistyksellisten oikeuksien toteutumisen puolesta. Oppilaiden kulttuuriset oikeudet, kulttuuriset taidot sekä kasvu- ja kehityshaasteet liittyen kulttuuri-identiteettiin eivät ole selkeästi näkyvillä. Näiden seikkojen näkymättömyys vaarantaa esityksen tavoitteen toteutumisen liittyen laajaan yleissivistykseen. Osallisuuteen kasvaminen, hyvän kasvun tukeminen sekä kyvykkyys toimia globaalissa, monikulttuurisessa maailmassa edellyttävät edellä mainitun kaltaisten kulttuuriperintötaitojen hallitsemista. Kulttuuriset taidot ja tiedot ovat myös elimellinen osa koulun yleissivistävän perustehtävän toteuttamista.

**LISÄYSEHDOTUS ASETUSTEKSTIIN**

Suomen Kulttuuriperintökasvatuksen seura näkee esityksen puutteena

* kulttuureihin ja kulttuuriperintöön liittyvien taitojen näkymättömyyden esityksessä
* kulttuuri-identiteetin ja kulttuuristen oikeuksien merkityksen näkymättömyyden esityksessä

Ko. seikoilla on huomattava merkitys opiskelijan yleissivistykseen, osaamistarpeisiin, elämän hallintaan ja työelämävalmiuksiin.

Suomen Kulttuuriperintökasvatuksen seura esittää seuraavia lisäyksiä ehdotukseen lukiokoulutuksen tavoitteita ja tuntijakoa koskevaksi asetukseksi (lisäysehdotukset tummennettu):

2 § Kasvu sivistyneeksi yhteiskunnan jäseneksi

Lukiokoulutuksen tavoitteena on edistää elämän, ihmisoikeuksien, kestävän kehityksen, ympäristön, kulttuurien monimuotoisuuden ja **kulttuuriperinnön** kunnioittamista.

Koulutus tukee opiskelijan tasapainoista henkistä, fyysistä ja sosiaalista kasvua sekä edistää kaikessa oppilaitoksen toiminnassa aktiivisesti tasa-arvoa ja yhdenvertaisuutta. **Koulutuksella tuetaan opiskelijan kulttuuri-identiteettiä sekä kulttuurien tuntemusta.**

3 § Tiedot ja taidot

Koulutus vahvistaa kokonaisuuksien hallintaa, oppimisen taitoja, tieteellistä ja siihen sisältyvää kriittistä ajattelua ja luovuutta, työskentelyn taitoja, vuorovaikutus- ja yhteistyö- taitoja, tiedon hankinta- ja hallintataitoja, tietoteknisiä käyttö- ja soveltamistaitoja, **kulttuurin lukutaitoa** sekä taitoa ilmaista itseänsä kirjallisesti ja suullisesti myös muilla kielillä kuin opetuskielellä sekä taiteen keinoin.

7 § Maahanmuuttajille ja vieraskielisille järjestettävän lukiokoulutukseen valmistavan koulutuksen tavoitteet

Lisäksi tavoitteena on edistää opiskelijoiden tasapainoista kehitystä ja antaa yhdenvertaiset valmiudet toimia suomalaisessa yhteiskunnassa. Koulutuksen tavoitteena on myös **~~mahdollisuuksien mukaan~~**tukea ja edistää opiskelijoiden oman äidinkielen hallintaa ja oman kulttuurin tuntemusta.

**LAUSUNNON KESKEINEN SISÄLTÖ**

Suomen Kulttuuriperintökasvatuksen seura ry esittää esitykseen lisättävän seuraavat aihealueet:

* kulttuurisesti kestävä kehitys: Esityksen tulisi tukea kulttuurisesti kestävän yhteiskunnan rakentumista. Kulttuurisesti kestävässä yhteiskunnassa huomioidaan mm. paikallinen kulttuuri, kulttuurienvälinen vuoropuhelu, kulttuurinen monimuotoisuus sekä kulttuuriperinnön säilyttäminen ja välittäminen.
* kulttuuriperintö: Esityksen tulisi huomioida kulttuuriperintö yleissivistyksen ja yhteiskunnallisen vakauden perustaksi. Kulttuuriperintö tulee nähdä laajasti - ihmiskunnan yhteisenä maailmanperintönä, eurooppalaisena kulttuuriperintönä, suomalaisena kansallisena kulttuuriperintönä, paikallisena kulttuuriperintönä ja lapsen omaan etniseen tai kulttuuriseen taustaan kytkeytyvänä kulttuuriperintönä.
* Kulttuuri-identiteetti ja kulttuuriset oikeudet: Esityksen tulisi huomioida opiskelijoiden tarvitseman kulttuurisen pääoman kartuttaminen sekä heidän kulttuuri-identiteettinsä tukeminen. Kulttuuriperintötietous tulisi nähdä oppimistavoitteena.
* Kulttuurin lukutaito: Kulttuurin lukutaito tulisi huomioida esityksessä yhtenä tulevaisuuden oppimistaitona.

**Helsingissä 31.1.2014**

***Suomen Kulttuuriperintökasvatuksen seura ry***

Lisätietoa: Marja Laine, marja.laine@kulttuuriperintokasvatus.fi,

puh: 040 801 9069

1. Salo-Lee, Liisa: ”Monikulttuurinen osaaminen ja kulttuurinen lukutaito”

   http://www.minedu.fi/etusivu/arkisto/2009/2708/globaalivastuu.html [↑](#endnote-ref-1)
2. Tomperi, Tuukka: ”Kriittinen pedagogiikka monikulttuurisessa kasvatuksessa”

   http://multikult.files.wordpress.com/2009/10/esitys\_lahti.pdf [↑](#endnote-ref-2)
3. Museolaki, Rakennussuojelulaki, Laki kuntien kulttuuritoiminnasta 2§, Laki lasten päivähoidosta 2a§, Laki ammatillisesta koulutuksesta 9§, Maankäyttö ja rakennuslaki 1 ja 118§ [↑](#endnote-ref-3)
4. esim. Lissabonin sopimus 167 artikla ja suositus 2010/238/EU tutkimusaloitteet yleissuunnittelusta [↑](#endnote-ref-4)
5. Opetus- ja kulttuuriministeriön strategia 2020 (Opetus- ja kulttuuriministeriön julkaisuja 2010:4) nostaa keskeiseksi haasteeksi sen, että tulevaisuuden yleissivistyksessä korostuu ymmärrys kulttuurista ja siihen liittyvä osaaminen, arvot ja etiikka. Myös *Kulttuuri – tulevaisuuden voima Toimikunnan ehdotus selonteoksi kulttuurin tulevaisuudesta* (Opetusministeriön julkaisuja 2010:10) nostaa yhdeksi ydinalueeksi ja luovuuden perustaksi kulttuuriperinnön. *Osaava ja luova Suomi – Opetus- ja kulttuuriministeriön tulevaisuuskatsaus* (Opetus- ja kulttuuriministeriön julkaisuja 2010:15) puhuu vahvasti kulttuurin merkityksestä aktiiviselle kansalaisuudelle ja hyvinvoinnille. [↑](#endnote-ref-5)
6. Esim. Faron puiteyleissopimus [↑](#endnote-ref-6)